Hanne Severinsen (V), 2002-11-29:
Tak for redegørelsen.
Som jeg sagde i min motivering, var det jo sådan, at da vi havde diskussionen i Folketinget for 5 år siden, var Folketinget delt.
Og i Venstre var vores opfattelse bortset fra et par forbehold, at vi var imod den pind, som sikrer, at voksenkloning begrænses, således at det ikke resulterer i færdigudviklede individer.
Vi synes, som ministeren også nævnte det, at det er ulogisk, ja, egentlig også uetisk, at man eksperimenterer med at skabe klonede fostre, men at disse ikke må færdigudvikle sig og skal aborteres i sidste øjeblik.
Derved ved man ikke, hvad den forskning, man udfører, medfører.
Man ved ikke, om dyrene er levedygtige, og man kan ikke se, om de har en anden adfærd.
I januar kom udtalelsen fra Det Etiske Råd og Dyreetisk Råd, og regeringen nedsatte et tværministerielt udvalg, der netop er kommet med en, synes jeg, glimrende gennemgang af, hvad der er sket for at følge op på Folketingets beslutning af den 23. maj.
Men der er jo altså, som ministeren også nævnte, ikke nogen lovmæssig opfølgning på nuværende tidspunkt af den pind, som vi lige diskuterer.
I Venstre er vi stadig væk med nogle undtagelser enige i den udtalelse, som Det Etiske Råd kom med i januar, hvor det bl.a. siger, at der kan være en legitim interesse i at gennemføre forsøg med dyrekloning, som muligvis vil kunne yde et bidrag til skabelsen af nye lægemidler, og derfor er det ud fra en samlet afvejning ikke meningsfuldt at fastholde et forbud.
Den danske forskning er en åben og fri grundforskning i modsætning til mange andre steder på jordkloden, og det er godt, at danske forskere er med i de netværk, for så kan de bidrage til forskningen og samtidig også følge med i, hvad der foregår.
Vi skal snart beslutte i Danmark, om vi i det hele taget kan være med i den forskning, for det vil ikke være logisk at fortsætte som nu, med at man kan klone, men at man ikke kan vise resultaterne.
Det synes vi i Venstre er kedeligt, for vi
er overbeviste om, at den forskning kan få betydning på længere sigt.
Men hele debatten endte jo med at blive en debat om tre kalve, og jeg vil straks understrege, at de tre kalve for det første ikke er noget afgørende, og at der sådan set ikke er noget ulovligt i det, fordi der jo er tilladelse til, at køerne kan blive drægtige.
Og nu bliver de jo så altså ikke født, disse kalve.
Men selve denne mistanke om, at det skulle være det, der skulle være afgørende, gjorde jo, at vi i hvert fald ikke ønskede, at vi skulle gennemføre nogen egentlig beslutning i dag, når der så også blev udtrykt tvivl om, om der var grundlag nok.
Og derfor ønsker vi, at der bliver et lovforberedende arbejde.
Det er utilfredsstillende, hvis ikke vi har nogle klare regler for den fremtidige dyrekloning og tilknyttede teknologier, og det er også vigtigt, at alle partier i Folketinget bliver inddraget.
Derfor vil jeg gerne på vegne af Venstre, Socialdemokratiet, Dansk Folkeparti, De Konservative, SF, De Radikale, Enhedslisten og Kristeligt Folkeparti fremsætte med følgende:
Forslag til vedtagelse:
Folketinget opfordrer regeringen til - at nedsætte et lovforberedende udvalg, som skal følge op på Folketingets motiverede dagsorden af 23. maj 1997 med henblik på at fastsætte regler for forskning i dyrekloning og tilknyttede teknologier.
Erfaringer fra udlandet skal inddrages.
Lovforslaget skal fremsættes i folketingssamlingen 2003-2004.
Kommissoriet for udvalget drøftes med partierne bag denne vedtagelse.«